Mestská časť Bratislava-Dúbravka

Materiál na 23. rokovanie
Miestneho zastupiteľstva
dňa 8. decembra 2009

N Á V R H

Pravidlá mestskej časti Bratislava-Dúbravka o organizovaní obchodných verejných súťaží__________________________________________________

Predkladateľ:                                                                 Materiál obsahuje:
Ing. Ján Sandtner                                                             1. Návrh uznesenia
starosta                                                                             2. Uznesenie MR zo dňa 24.11.2009
                                                                                         3. Stanovisko komisie
                                                                                             legislatívno-právnej,
                                                                                             mandátovej a hospodárenia
                                                                                             s majetkom zo dňa 23.11.2009
                                                                                         4. Dôvodovú správu
                                                                                         5. Návrh Pravidlá mestskej časti  
                                                                                             Bratislava-Dúbravka 
                                                                                             o organizovaní obchodných  
                                                                                             verejných súťaží

Zodpovedný:
PhDr. František Guth
prednosta

Spracovateľ:
JUDr. Viera Mrázová
vedúca majetkovoprávneho odd.

Návrh uznesenia

Miestne zastupiteľstvo mestskej časti Bratislava-Dúbravka

schvaľuje
Pravidlá  mestskej časti Bratislava-Dúbravka o  organizovaní obchodných verejných súťaží s účinnosťou od 1. januára 2010.

Uznesenie MR
 č. 311/2009 z 24.11.2009

Miestna rada
odporúča
miestnemu zastupiteľstvu schváliť Pravidlá mestskej časti Bratislava-Dúbravka, ktorou sa ustanovujú pravidlá pri organizovaní obchodných verejných súťaží s pripomienkou preformulovať ods.1 v čl. III.

Hlasovanie :	       prítomní : 5        za :  5          proti : 0	  zdržali sa : 0 

Stanovisko komisie legislatívno-právnej, mandátovej a hospodárenia s majetkom zo dňa 23.11.2009

Návrh „Smernice mestskej časti Bratislava-Dúbravka, ktorou sa ustanovujú pravidlá pri organizovaní obchodných verejných súťaží“ odporúča po zapracovaní pripomienok komisie materiál schváliť na rokovaní MZ (viď. písomné pripomienky).

Hlasovanie:
Za:		7
Proti:		0
Zdržali sa:	0

D ô v o d o v á   s p r á v a

Národná rada SR schválila zákon č. 258/2009 Z. z. s účinnosťou od 1. júla 2009, ktorým sa mení a dopĺňa zákon Slovenskej národnej rady č. 138/1991 Zb. o majetku obcí v znení neskorších predpisov a o zmene a doplnení niektorých zákonov.

Navrhované pravidlá určujú pravidlá a postup mestskej časti pri organizovaní obchodných verejných súťaží, ktorých cieľom je poskytnúť nájom, predať alebo iným spôsobom naložiť s majetkom vo vlastníctve mestskej časti alebo majetkom, ktorý jej bol zverený do správy.
Vysvetľuje pojmy – vyhlasovateľ, navrhovateľ, obchodná verejná súťaž, čo sa rozumie pod pojmom majetok na účely tejto smernice, blízka osoba a predmet prevodu. Upravuje činnosť súťažnej komisie, návrhy súťažných podmienok, vyhlásenie súťaže, podávanie návrhov, preberanie a evidencia návrhov, otváranie obálok s návrhmi, vyhodnotenie návrhov, oznámenie výsledkov súťaže a uchovávanie dokumentácie o priebehu súťaže.

Uvedený návrh je v súlade so zákonom č. 258/2009 Z. z., ktorým sa mení a dopĺňa zákon č. 138/1991 Zb. o majetku obcí v znení neskorších predpisov a o zmene a doplnení niektorých zákonov

Bratislava, december 2009

N Á V R H

PRAVIDLÁ

mestskej časti Bratislava-Dúbravka o organizovaní obchodných verejných súťaží.

Miestne zastupiteľstvo mestskej časti Bratislava-Dúbravka podľa § 15 ods. 2 písm. c) zákona Slovenskej národnej rady č. 377/1990 Zb. o hlavnom meste Slovenskej republiky Bratislave v znení neskorších predpisov a podľa § 11 ods. 4 písm. g) zákona č. 369/1990 Zb.o obecnom zriadení v znení neskorších predpisov schválilo uznesením č.  ......2009 dňa  ............       
2009 tieto „Pravidlá mestskej časti Bratislava-Dúbravka o organizovaní obchodných verejných  (ďalej len „pravidlá”):

§ 1
Úvodné ustanovenie

(1) Tieto pravidlá určujú postup mestskej časti Bratislava-Dúbravka ( ďalej len „mestská časť“) o organizovaní obchodných verejných súťaží, ktorých cieľom je poskytnúť do nájmu, predať alebo iným spôsobom naložiť s majetkom vo vlastníctve mestskej časti alebo majetkom, ktorý bol hlavným mestom Slovenskej republiky Bratislava ( ďalej len „hlavné mesto“ ) zverený do správy mestskej časti.
(2) Vyhlasovateľom sa na účely týchto pravidiel rozumie mestská časť.
(3) Navrhovateľom sa na účely týchto pravidiel rozumie právnická osoba alebo fyzická osoba, ktorá má záujem o predmet obchodnej verejnej súťaže.
(4) Obchodnou verejnou súťažou ( ďalej len „súťaž“ ) sa na účely týchto pravidiel rozumie postup vyhlasovateľa pri výbere záujemcu o uzatvorenie zmluvy, ktorý sa riadi ustanoveniami § 281 a nasl.  Obchodného zákonníka  a týmito pravidlami, ak nie je ďalej uvedené inak.
(5) Majetkom na účely týchto pravidiel sa rozumejú hnuteľné veci, nehnuteľné veci a s nimi súvisiace práva, ktoré sú vo vlastníctve mestskej časti alebo ktoré sú zverené hlavným mestom do správy mestskej časti.
(6) Blízkou osobou sa na účely týchto pravidiel rozumie príbuzný v priamom rade, súrodenec a manžel; iné osoby v pomere rodinnom alebo v obdobnom sa pokladajú za osoby sebe navzájom blízke, ak by ujmu, ktorú utrpela jedna z nich, druhá dôvodne pociťovala ako vlastnú ujmu.
(7) Predmetom prevodu vlastníctva prostredníctvom súťaže je prebytočný majetok. Prebytočným majetkom sa na účely týchto pravidiel rozumie taký majetok, ktorý vyhlasovateľ trvalo nepotrebuje na plnenie svojich úloh a nakladá s ním v zmysle platných zásad hospodárenia.

§ 2
Navrhovateľ súťaže

(1) Navrhovateľom súťaže môže byť fyzická osoba staršia ako 18 rokov alebo právnická osoba.
(2) Navrhovateľom súťaže nesmie byť fyzická osoba, ktorá sa podieľa na príprave a vyhlásení súťaže, člen súťažnej komisie, prizvaný odborník ( ďalej len „vylúčená osoba“ ) ako i osoba blízka vylúčeným osobám. Navrhovateľom rovnako nesmie byť právnická osoba, v ktorej je vylúčená osoba alebo osoba blízka vylúčenej osobe členom riadiacich alebo štatutárnych orgánov, a právnická osoba, v ktorej má vylúčená osoba alebo osoba blízka vylúčenej osobe majetkovú účasť.

§ 3
Súťažná komisia

(1) Súťažnú komisiu  ( ďalej len „komisia“ ) tvorí vecne príslušná komisia, ktorú vymenuje rozhodnutím starosta mestskej časti podľa predmetu súťaže (ďalej len „starosta“) v počte minimálne päť členov z poslancov miestneho zastupiteľstva mestskej časti.
(2) Člen komisie nesmie byť navrhovateľom v súťaži, v rámci ktorej pôsobí ako člen komisie, ani v príbuzenskom vzťahu alebo inom blízkom vzťahu k navrhovateľovi. Vyššie uvedené dôvody priamo vylučujú členstvo v komisii pre konkrétnu súťaž.
(3) Ak sa člen komisie dozvie o skutočnosti, ktorá zakladá jeho vylúčenie z účasti v komisii alebo zakladá vylúčenie iného člena komisie, oznámi túto skutočnosť bez zbytočného odkladu predsedovi komisie. Predseda vykoná opatrenia potrebné na to, aby vylúčený člen komisie nemohol hlasovať v súťaži, v ktorej sú dané dôvody jeho vylúčenia, prípadne príjme iné opatrenia.
(4) Predsedu komisie ustanovenej starostom, určuje rozhodnutím starosta. Predseda vedie zasadnutie komisie. Predseda môže na zasadnutie komisie prizvať odborníkov za účelom získania odborného stanoviska.
(5) Komisia má zapisovateľa. Zapisovateľa menuje zo zamestnancov mestskej časti rozhodnutím starosta. Zapisovateľ nie je členom komisie a zodpovedá za materiálno technické a organizačné zabezpečenie činnosti komisie.
(6) Komisia je uznášania schopná, ak je na jej zasadnutí prítomná nadpolovičná väčšina všetkých jej členov. Komisia prijíma rozhodnutia hlasovaním. Rozhodnutie je prijaté, ak za návrh hlasovala nadpolovičná väčšina prítomných členov komisie.
(7) Všetci členovia komisie, zapisovateľ a prizvaní odborníci sú viazaní povinnosťou mlčanlivosti o navrhovateľoch a o obsahu hodnotených návrhov voči tretím osobám.

§ 4
Súťažné podmienky

(1) Prednosta miestneho úradu ( ďalej len „prednosta“ ) prostredníctvom príslušného organizačného útvaru miestneho úradu mestskej časti pripraví na zasadnutie komisie písomný návrh súťažných podmienok vypracovaný podľa náležitostí uvedených v bode 2 tohto paragrafu spolu s podkladmi, ktoré budú použité ako súťažné podklady. Konečné znenie súťažných podmienok stanovuje rozhodnutím komisia. Komisia tiež odporučí vyhlasovateľovi regionálnu tlač, v ktorej bude uverejnené oznámenie podľa § 5 bod 2 pravidiel.
(2) Súťažné podmienky musia byť vypracované písomne a obsahujú najmä :
a) označenie vyhlasovateľa,
b) predmet súťaže (popis majetku, ktorý má byť predmetom súťaže, spôsob naloženia s majetkom – predaj, prenájom, iný spôsob),
c) termín a miesto prevzatia súťažných podkladov,
d) termín, miesto a spôsob podávania súťažných návrhov,
e) termín otvárania obálok s návrhmi,
f) termín a spôsob vyhlásenia výsledkov súťaže,
g) prípadná výhrada zrušenia súťaže, odmietnutia všetkých návrhov,
h) výšku paušálnej náhrady výdavkov vyhlasovateľa súvisiacich so súťažou,
i) oznámenie o povinnosti predložiť aktuálny výpis z príslušného registra,
k) oznámenie o povinnosti doručiť súťažný návrh v zalepenej obálke s označením
obchodná verejná súťaž „...predmet súťaže...“ – neotvárať !.
(3) Komisia môže v súťažných podmienkach určiť navrhovateľovi povinnosť zložiť finančnú zábezpeku ako podmienku účasti v súťaži. Podmienky zloženia alebo vrátenia, resp. iného použitia finančnej zábezpeky budú stanovené v súťažných podmienkach konkrétnej súťaže.
(4) Na základe súťažných podmienok určí komisia kritériá hodnotenia návrhov a ich váhu, číselným, bodovým alebo percentuálnym ohodnotením, ktoré zverejní spolu so súťažnými podmienkami.
(5) Súťažné podmienky nemožno po ich zverejnení meniť.
(6) Súťažné podmienky budú navrhovateľom v určenom termíne k dispozícii na stránkovom pracovisku  miestneho úradu.
(7) Výška paušálnej náhrady výdavkov vyhlasovateľa súvisiacich so súťažou je 16,50 Eur.

§ 5
Vyhlásenie súťaže

(1) Vyhlasovateľ vyhlasuje súťaž verejne pre neobmedzený počet subjektov.
(2) Vyhlasovateľ vyhlási súťaž zverejnením súťažných podmienok, obsahujúcich kritériá hodnotenia, na svojej úradnej tabuli a na internetovej stránke www.dubravka.sk minimálne na 15 dní pred uzávierkou na podávanie návrhov do súťaže. Vyhlasovateľ zverejní oznámenie o vyhlásení súťaže v regionálnej tlači, ktoré bude obsahovať miesto, kde sú zverejnené súťažné podmienky.

§ 6
Podávanie návrhov

(1) Návrh musia navrhovatelia podať do termínu stanoveného v súťažných podmienkach, písomne, v zalepenej obálke riadne označenej spôsobom určeným vyhlasovateľom. 
(2) Prílohou návrhu predloženého navrhovateľom, ktorý je právnickou osobou je aktuálny výpis z obchodného registra alebo iný relevantný doklad o registrácii. Prílohou návrhu predloženého navrhovateľom, ktorý je fyzickou osobou napr. podnikateľom je aktuálny výpis zo živnostenského registra alebo iného.
(3) Predložený návrh nemôže navrhovateľ po jeho podaní nijako meniť ani dopĺňať. Navrhovateľ môže vziať svoj návrh späť a to písomným podaním doručeným aspoň deň pred termínom otvárania obálok.
(4) Do súťaže nemožno zahrnúť návrh, ktorý bol predložený po termíne určenom v podmienkach súťaže ani návrh, ktorého obsah nezodpovedá súťažným podmienkam. Takýto návrh komisia odmietne.
(5) Vyhlasovateľ nenahrádza navrhovateľom náklady, ktoré im vznikli v súvislosti s účasťou v súťaži.

§ 7
Preberanie a evidencia návrhov

(1) Podateľňa miestneho úradu v zalepených obálkach návrhy preberá, označí dátumom, časom. Tieto odovzdá zapisovateľovi.
(2) Zapisovateľ skontroluje zásielku, označí návrh poradovým číslom, svojím podpisom a poznámkou ( obálka poškodená, nepoškodená).
(3) Do termínu otvárania obálok s návrhmi je zapisovateľ povinný obálky uschovať a nakladať s nimi tak, aby nemohlo dôjsť k ich otvoreniu alebo prípadne inému možnému zneužitiu.

§ 8
Otváranie obálok s návrhmi

(1) Otváranie obálok s návrhmi vykoná komisia na svojom zasadnutí, v termíne stanovenom v súťažných podmienkach.
(2) Pri otváraní obálok s návrhmi môžu byť prítomní aj navrhovatelia alebo ich zástupcovia, ak o to požiadali, prípadne aj iné osoby, ak prítomnosť umožní komisia. Zástupca navrhovateľa je povinný predložiť komisii splnomocnenie s úradne osvedčeným podpisom splnomocniteľa podľa § 31  Občiansky zákonník v znení neskorších predpisov.
(3) Obálky otvára, v poradí v akom boli doručené a označené, predseda komisie. Predseda zistí obsah obálky a prečíta znenie doručeného návrhu.
(4) O otvorení obálok s návrhmi vyhotoví zapisovateľ zápis, ktorý musí obsahovať tieto údaje:
a) označenie predmetu súťaže,
b) kritériá pre vyhodnotenie návrhov,
c) celkový počet doručených návrhov,
d) označenie navrhovateľov a obsah návrhu
e) neporušenosť podaných návrhov,
f) ktoré návrhy komisia vyradila zo súťaže a prečo,
g) iné závažné skutočnosti,
h) dátum a podpisy členov komisie.

§ 9
Vyhodnotenie návrhov

(1) Komisia vyhodnotí podané návrhy v deň otvárania obálok s návrhmi, prípadne v iný deň, ktorý komisia určí svojim uznesením.
(2) Komisia vylúči návrh z hodnotenia, ak :
a) nespĺňa súťažné podmienky,
b) sa preukáže, že navrhovateľom bola osoba uvedená v § 2 bod 2 týchto pravidiel.
(3) Komisia vychádzajúc z kritérií určených na posudzovanie návrhov vyhodnotí najvhodnejší návrh a určí ďalšie poradie návrhov a ich navrhovateľov. Komisia môže určiť aj ďalšie kolo súťaže z vybraných návrhov.
(4) Výsledky zapíše zapisovateľ do zápisu.
(5) Členovia komisie schvaľujú zápis podpísaním. Rozhodnutie komisie o poradí navrhovateľov je konečné.

§ 10
Oznámenie výsledkov súťaže

(1) Výsledky súťaže oznamuje vyhlasovateľ navrhovateľom v termíne a spôsobom určeným v súťažných podmienkach.
(2) Vyhlasovateľ bez zbytočného odkladu po ukončení súťaže upovedomí navrhovateľov, ktorí v súťaži neuspeli, že ich návrhy sa odmietli.
(3) Vyhlasovateľ zverejní výsledky súťaže na úradnej tabuli a na internetovej stránke www.dubravka.sk.

§ 11
Uschovávanie dokumentácie
o priebehu súťaže

(1) Dokumentáciu o súťaži uchováva zapisovateľ na majetkovo-právnom oddelení miestneho úradu mestskej časti v originálnom vyhotovení po dobu ustanovenú zákonom.
(2) Dokumentácia o súťaži obsahuje :
a) dokument o vyhlásení súťaže, výstrižok z printového média s vyznačením názvu a dátumu uverejnenia,
b) súťažné podmienky, otázky a odpovede k súťažným podmienkam,
c) návrhy, zápis,
d) ďalšie náležitosti týkajúce sa kontroly súťaže, prípadne podaných sťažností navrhovateľmi a pod..
(3) Za obsah dokumentácie, jej uchovanie a archiváciu zodpovedá zapisovateľ komisie.
(4) Dokumentácia o súťaži je informáciou, ktorú možno sprístupniť podľa zákona č.. 211/2000 Z. z. o slobodnom prístupe k informáciám a o zmene a doplnení niektorých zákonov. 

§ 12
Záverečné ustanovenia

(1) Tieto pravidlá nadobúdajú účinnosť 1. januára 2010.

								Ing. Ján Sandtner
                                                                                                     starosta